**Poem septentrional**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș mai rămâne-o noapte lângă tine

Să pot sfârși poemul de iubire

În care-mbrac cu slove sibiline

Trupul de muză tandră și subțire

Ce-mi colorează-n verde-orice secundă,

Când inima pulsând ca o clepsidră

O toarce din fuiorul ei rotundă

Și-ncântă vara lungă și anhidră

Iar dacă noaptea o să treacă iute

Voi mai dori o alta, boreală,

Să te petrec prin fantezii tăcute

Şi să mă pierd în părul lung, de smoală.

- Urmează Steaua Nordului şi gândul

Te va conduce-ntocmai ca o hartă

Într-un mister pe care dezlegându-l

Vei desluşi că dragostea-i o artă

Pe care mulţi ar vrea s-o înţeleagă,

Dar prea puţini o simt cum traversează

Poteca ce-i apropie şi-i leagă...

Iubirea mea, azi tot ce mai contează

E c-am ţinut în pumnul mâinii drepte

Atâta pasiune cu-ndrazneală

Încât Infernul poate să m-aştepte

Înveşmântată-n haine de cerneală.

Ioan Grigoraș Liliana Trif